Ai
3 di Avrîl si à inviât il percors istituzionâl de iniziative
citadine batiade “MinoritySafePack” che si propon di difindi i
dirits des personis che a partegnin a comunitâts nazionâls e
linguistichis minorizadis e di infuartî la diversitât linguistiche
e culturâl europeane. Cun di fat, dopo che il tribunâl di justizie
de Union Europeane al veve anulât la sô prime decision negative, la
Comission Europeane e à vût di acetâ di regjistrâ la propueste e
di inviâ il so percors istituzionâl che al previôt un an di timp
par cjapâ sù un milion di firmis. Se si ves di rivâ a chest
risultât lis istituzions comunitariis si cjataressin a vê di tignî
cont, intes lôr azions politichis e legjislativis, des misuris
domandadis de propueste. La iniziative e à par riferiment la FUEN, o
sei la Union Federâl des Nazionalitâts Europeanis, che pe ocasion e
à fat di coordenament par realtâts associativis e citadins di
comunitâts minorizadis di Gjermanie, Austrie, Belgjiche, Paîs Bas,
Danimarcje, Romanie e dal stât talian. Il nestri obietîf – al à
comentât il president de FUEN, Loránt Vincze – nol è dome di
racuei un milion di firmis, ma ancje di inviâ un dibatiment framieç
de societât europeane su chescj temis. Un prin confront public su la
propueste al è in program ai 3 di Mai intal Parlament european.
Font:
FUEN,
29/03/17;
La Vanguardia, 29/03/17; European Commission, 03/04/17
kac_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn pap_Latn unk sot_Latn